2. ลักษณะการประกอบธุรกิจ

  2.1 ประวัติความเป็นมาและพัฒนาการที่สำคัญ

1.  ประวัติความเป็นมา

บริษัท ยูนิค ไมนิ่ง เซอร์วิสเซส จำกัด (มหาชน) (“บริษัทฯ” หรือ “UMS”) ก่อตั้งโดยบริษัท
ยูนิคแก๊ส แอนด์ ปิโตรเคมีคัลส์ จำกัด (มหาชน) (UGP) และนายสมบูรณ์ สิริไพบูลย์พงศ์
ซึ่งถือหุ้นร้อยละ 51 และ 49 ตามลำดับ ได้จดทะเบียนจัดตั้งบริษัทฯขึ้นเมื่อวันที่ 17 มีนาคม 2537
ด้วยทุนจดทะเบียนเริ่มต้น 1 ล้านบาท
โดยเริ่มต้นประกอบธุรกิจการนำเข้าถ่านหินคุณภาพดีจากต่างประเทศ
และจัดจำหน่ายถ่านหินให้กับโรงงานอุตสาหกรรมต่างๆภายในประเทศ
เนื่องจากผู้บริหารเล็งเห็นถึงโอกาสและแนวโน้มการเติบโตที่ดีของอุตสาหกรรมถ่านหิน
เนื่องจากมีปัจจัยสนับสนุนหลายประการ ได้แก่
ผลิตภัณฑ์ถ่านหินเป็นเชื้อเพลิงที่มีราคาต่ำและมีปริมาณสำรองมากเมื่อเปรียบเทียบกับน้ำมันเตาและก๊าซธรรมชาติ
ประกอบกับประสบการณ์ของผู้บริหารในอุตสาหกรรมพลังงานที่ผ่านมา
ทำให้ผู้บริหารมีความมั่นใจในการดำเนินธุรกิจนี้ให้ประสบความสำเร็จและเติบโตอย่างมั่นคง

และเมื่อเดือนตุลาคม พ.ศ. 2552 บริษัท อะธีน โฮลดิ้ง จำกัด ซึ่งเป็นบริษัทย่อยที่บริษัท
โทรีเซนไทย เอเยนต์ซีส์ จำกัด (มหาชน) หรือ TTA ถือหุ้นอยู่ร้อยละ 99.99
ได้เข้าทำรายการซื้อหุ้นและใบสำคัญแสดงสิทธิที่จะซื้อหุ้นของบริษัทฯ จาก ผู้ถือหุ้นรายใหญ่สองราย
คือ นายไพบูลย์ เฉลิมทรัพยากร และนายชัยวัฒน์ เครือชะเอม ส่งผลให้บริษัท TTA
เป็นผู้ถือใหญ่ของบริษัทฯ โดยถือหุ้นทั้งหมดจำนวน136,083,041 หุ้น หรือร้อยละ 89.55
ของหุ้นที่จำหน่ายได้แล้วทั้งหมด

2.  พัฒนาการสำคัญของบริษัทฯ

มกราคม 2554 บริษัท ยูเอ็มเอส พอร์ต เซอร์วิสเซส จำกัด
ได้รับการขึ้นทะเบียนรับรองระบบคุณภาพ ISO 9001:2008 อย่างเป็นทางการเมื่อวันที่ 27
มกราคม 2554

กรกฎาคม 2554 บริษัทฯ ได้ระงับการประกอบกิจการ ณ โรงงานสวนส้ม จ.สมุทรสาคร
ตามคำสั่งจ.สมุทรสาคร เลขที่ 1179/2554

สิงหาคม 2554 บริษัทฯ ได้รับคัดเลือกจากกระทรวงอุตสาหกรรม ให้เป็นบริษัทฯ
ที่ผ่านเกณฑ์อุตสาหกรรมสีเขียวหรือ Green Industry และได้รับ “ใบรับรองอุตสาหกรรมสีเขียว”
ระดับที่ 2 เพื่อรับรองว่า บริษัทฯ
มีการดำเนินกิจกรรมเพื่อลดผลกระทบต่อสิ่งแวดล้อมได้สำเร็จตามความมุ่งมั่นที่ตั้งไว้

กันยายน 2554 บริษัทฯได้รับการประกาศรับรองระบบการจัดการด้านสิ่งแวดล้อม ISO
14001:2004 จาก URS ในวันที่ 27 กันยายน 2554
โดยเป็นการรับรองในส่วนของพื้นที่โรงงานสวนส้ม

กันยายน 2554 บริษัท ยูเอ็มเอส ไลท์เตอร์ จำกัด ได้ดำเนินการเพิ่มทุนจดทะเบียนเป็น 110
ล้านบาท (ชำระเต็มมูลค่า)

ธันวาคม 2554 บริษัท ยูเอ็มเอส โคลบริคเครท จำกัด ได้เปลี่ยนชื่อบริษัทเป็น บริษัท ยูเอ็มเอส
ลอจิสติกส์ แมแนจเมนท์ จำกัด

เมษายน 2556 บริษัทฯ ได้รับอนุญาตให้เริ่มประกอบกิจการโรงงานสวนส้ม จ.สมุทรสาคร
ตามคำสั่งเลขที่ สค 0013.2/ว 1149 ลงวันที่ 29 เมษายน 2556
เรื่องยกเลิกคำสั่งระงับการประกอบกิจการถ่านหิน และคำสั่งเลขที่ สค 0033(3)/10500 ลงวันที่
6 มิถุนายน 2556 เรื่อง แจ้งเรื่องประกอบกิจการโรงงาน

พฤษภาคม 2556 บริษัทฯ
ได้ทำรายการเกี่ยวโยงประเภทการรับความช่วยเหลือทางการเงินจากบุคคลที่มีความเกี่ยวโยงกัน
กับบริษัท โทรีเซนไทย เอเยนต์ซีส์ จำกัด (มหาชน) บริษัทแม่ของบริษัทฯ เป็นจำนวนเงิน 350
ล้านบาท

สิงหาคม 2556 บริษัทฯ ได้รับวุฒิบัตรรับรองคุณภาพ “ซัพพลายเออร์ดีเด่น” (Certificate of
Acceptance in Sustainable Procurement Requirements) จากบริษัท
ปูนซิเมนต์นครหลวง จำกัด (มหาชน) หรือ SCCC
ซึ่งรางวัลดังกล่าวเป็นรางวัลที่แสดงถึงการประกอบกิจการที่เป็นมิตรต่อสิ่งแวดล้อม
เพื่อการพัฒนาอย่างต่อเนื่อง และยั่งยืน
โดยมุ่งเน้นการแสดงความรับผิดชอบต่อสังคมควบคู่ไปกับการรักษาสิ่งแวดล้อม ทั้งภายใน
และภายนอกองค์กร

พฤศจิกายน 2556 บรัษัทฯ ได้รับรางวัลรายงานความยั่งยืนดีเด่น ประจำปี 2556
จากโครงการประกาศรางวัลรายงานความยั่งยืน (Sustainability Report Award)
ที่จัดขึ้นโดย สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
สมาคมบริษัทจดทะเบียนไทย CSR Club และสถาบันไทยพัฒน์

  2.2 ภาพรวมการประกอบธุรกิจของบริษัทฯ

บริษัทฯ ประกอบธุรกิจการนำเข้าถ่านหินคุณภาพดี มีค่าพลังงานความร้อนปานกลาง
และมีผลกระทบต่อสิ่งแวดล้อมน้อย
โดยนำเข้าจากประเทศอินโดนีเซียเพื่อจัดจำหน่ายให้กับโรงงานอุตสาหกรรมทั้งขนาดใหญ่
ขนาดกลางและขนาดเล็ก
โดยเฉพาะโรงงานอุตสาหกรรมในจังหวัดกรุงเทพและปริมณฑลรวมถึงจังหวัดใกล้เคียง
บริษัทฯมีอุตสาหกรรมที่เป็นเป้าหมายหลัก คือ อุตสาหกรรมอาหารและเครื่องดื่ม
อุตสาหกรรมกระดาษ และอุตสาหกรรมสิ่งทอ
โดยบริษัทฯมีกลยุทธ์นำถ่านหินดังกล่าวมาทำการคัดเลือกและปรับปรุงคุณภาพเพื่อให้ถ่านหินมีคุณภาพตรงกับคุณสมบัติเชิงวิศวกรรมของหม้อไอน้ำของแต่ละโรงงานอุตสาหกรรม
นอกจากนี้ บริษัทฯยังเข้าร่วมประมูลขายถ่านหินให้กับบริษัทเอกชนในอุตสาหกรรมปูนซีเมนต์
และอุตสาหกรรมผลิตไฟฟ้าที่มีการประมูลจัดซื้อถ่านหินอีกด้วย บริษัทฯถือหุ้นในบริษัทย่อย 4 บริษัท
โดยมีรายละเอียดดังนี้

บริษัท ยูเอ็มเอส ลอจิสติกส์ แมแนจเมนท์ จำกัด (เดิมเป็นบริษัท ยูเอ็มเอส โคลบริคเครท จำกัด
ซึ่งเปลี่ยนชื่อบริษัทเมื่อวันที่ 13 ธันวาคม 2554) จดทะเบียนจัดตั้งวันที่ 20 ตุลาคม 2549
ปัจจุบันดำเนินธุรกิจด้านบริการด้านโลจิสติกให้กับ บริษัทฯ และลูกค้าอื่น
โดยได้รายรับเป็นค่าบริการเป็นหลัก

บริษัท ยูเอ็มเอส ไลท์เตอร์ จำกัด จดทะเบียนจัดตั้งเมื่อวันที่ 24 มกราคม 2550
ดำเนินธุรกิจด้านการขนส่ง และขนถ่ายทางน้ำ ได้แก่ การขนส่งทางเรือขนาดประมาณ 500-2,500
ตันต่อลำ ปัจจุบัน บริษัท ยูเอ็มเอส ไลท์เตอร์ จำกัด มีเรือลำเลียงทั้งสิ้น 12 ลำ

บริษัท ยูเอ็มเอส ขนส่ง จำกัด จดทะเบียนจัดตั้งเมื่อวันที่ 24 มกราคม 2550
ดำเนินธุรกิจด้านการขนส่งและขนถ่ายทางบก ได้แก่ การขนส่งโดยรถบรรทุก
ปัจจุบันได้ปรับเปลี่ยนการดำเนินงานเป็นรูปแบบฝ่ายขนส่งของบริษัทฯ

บริษัท ยูเอ็มเอส พอร์ต เซอร์วิสเซส จำกัด จดทะเบียนจัดตั้งเมื่อวันที่ 22 ตุลาคม 2551
ดำเนินธุรกิจท่าเทียบเรือที่อำเภอนครหลวง จังหวัดอยุธยา โดยได้รับรายได้เป็นค่าบริการผ่านท่า
ซึ่งมีสินค้าได้แก่ ถ่านหิน ปูนเม็ด แร่เหล็ก เป็นต้น

  2.3 โครงสร้างรายได้

  บริษัทฯ มีโครงสร้างรายได้ตามตารางด้านล่าง

  ---------------- --------------- -------- --------------- -------- --------------- --------
  ประเภทของรายได้   2554                     2555                     2556            

                   (ตค.53-กย.54)            (ตค.54-กย.55)            (ตค.55-กย.56)   

                   จำนวน           ร้อยละ    จำนวน           ร้อยละ    จำนวน           ร้อยละ

                   (ล้านบาท)                 (ล้านบาท)                 (ล้านบาท)        

  รายได้จากการขาย   3,242.41        97.80    3,397.73        98.08    1,905.72        98.43

  รายได้อื่น          72.94           2.20     66.34           1.92     30.32           1.57

  รวม              3,315.35        100.00   3,464.07        100.00   1,936.04        100.00
  ---------------- --------------- -------- --------------- -------- --------------- --------

  2.4 เป้าหมายการดำเนินธุรกิจ

บริษัทฯ
มีเป้าหมายในการเป็นผู้นำการขายถ่านหินสำหรับโรงงานอุตสาหกรรมขนาดกลางและขนาดเล็กในประเทศไทย
โดยการนำนวัตกรรม
เทคโนโลยีในการใช้ถ่านหินที่มีความเหมาะสมกับอุตสาหกรรมภายในประเทศมาประยุกต์ใช้
พร้อมกับการคัดเลือกถ่านหินที่มีคุณภาพดี ตรงกับความต้องการของโรงงานอุตสาหกรรม
และมีผลกระทบต่อสิ่งแวดล้อมน้อย
โดยการขยายฐานลูกค้าไปในกลุ่มโรงงานอุตสาหกรรมที่มีการใช้น้ำมันเตาและเชื้อเพลิงประเภทก๊าซให้เปลี่ยนมาใช้ถ่านหินแทน
โดยนำจุดเด่นของถ่านหินที่มีต้นทุนการใช้งานที่ต่ำกว่าเชื้อเพลิงอื่นและการให้ความรู้ความเข้าใจที่ถูกต้องของการใช้ถ่านหินเป็นกลยุทธ์ในการขยายฐานลูกค้า
รวมทั้งเน้นการกระจายความเสี่ยงทางด้านรายได้ของบริษัทฯโดยไม่พึ่งพาโรงงานอุตสาหกรรมขนาดใหญ่เพียงตลาดเดียว
แต่จะเน้นการขยายตลาดไปยังโรงงานอุตสาหกรรมขนาดกลางและขนาดเล็ก
และกระจายไปยังหลายอุตสาหกรรมเพื่อลดความเสี่ยงจากการที่อุตสาหกรรมใดอุตสาหกรรมหนึ่งอาจมีผลกระทบจากวัฏจักรของเศรษฐกิจ
นอกจากนี้ บริษัทฯ มีนโยบายขยายการดำเนินงานด้านการขนส่งทางน้ำ และท่าเทียบเรือ
ซึ่งเป็นธุรกิจเกี่ยวเนื่องกับการขายถ่านหินของบริษัทฯ เพื่อให้บริษัทฯ มีฐานรายได้เติบโตอย่างมั่นคง